Belangrikste kom eerste | Netwerk24
Deur Stephan Joubert 12 Maart 2020 20:38
"Let the main thing be the main thing." Dit is 'n bekende spreekwoord in leierskapskringe. Bedoelende moenie bysake tot die sentrum verhef nie.
Paulus verstaan hierdie beginsel glashelder. Hy onderskei duidelik in Romeine 14:17 tussen die sentrum en bysake wat geloof betref. Hy skryf met name hier dat die koninkryk van God nie 'n saak is van eet en drink nie, maar van God se geregtigheid of vryspraak, asook van vrede en blydskap in die Gees.
Maar eers verwys Paulus na 'n klompie bysake wat deur sekere gelowiges tot die sentrum verhef is, soos die onderhouding van heilige dae, of die eet van kos wat aan afgode gewy is. Vir Paulus is hierdie sake nie onontbeerlik vir ons geloof nie. Elkeen moet self hieroor besluit sonder om mekaar aanstoot te gee.
Maar die hoofsaak moet weer die hoofsaak word. Dit gaan oor God se vryspraak in Christus. Dit gaan oor God se vrede in ons lewe, en oor blydskap in die Gees van die Here.